ROZHODNUTIE KOMISIE
z 20. decembra 2006
o konaní podľa článku 65 Zmluvy o založení Európskeho spoločenstva uhlia a ocele
(Vec COMP/F/39.234 - prirážka na zliatinu - opätovné prijatie)
[oznámené pod číslom K(2006) 6765]
(Iba nemecké znenie je autentické)
(2007/486/ES)
20. decembra 2006 Komisia prijala rozhodnutie o konaní podľa článku 65 Zmluvy o ESUO. V súlade s ustanoveniami článku 30 nariadenia Rady (ES) č. 1/2003 (1) Komisia týmto uverejňuje názvy strán a hlavný obsah rozhodnutia vrátane uložených pokút so zreteľom na legitímny záujem podnikov týkajúci sa ochrany ich obchodných záujmov. Úplné znenie rozhodnutia, obmedzené o tie časti, o ktoré spoločnosť môže legitímne požiadať z dôvodu ochrany dôverných informácií, možno nájsť na stránke Generálneho riaditeľstva pre hospodársku súťaž: http://europa.eu.int/comm/competition/index_en.html v autentickom jazyku veci.
ADRESÁT, PÁCHATEĽ A PORUŠENIE
(1)
Rozhodnutie je adresované TKS (ThyssenKrupp Stainless AG) za konanie TS-AG (Thyssen Stahl AG). TKS dobrovoľne prevzalo zodpovednosť za vedenie TS-AG, prinajmenej za obdobie rokov 1993 a 1994, explicitným vyhlásením Komisii z 23. júla 1997.
(2)
TS-AG sa od 16. decembra 1993 až do ukončenia ekonomickej činnosti v odvetví nehrdzavejúcej ocele 31. decembra 1994 podieľalo na jedinom a neprerušenom porušovaní v rozpore s článkom 65 Zmluvy o ESUO stanovovaním cien pre zliatiny používané v odvetví nehrdzavejúcej ocele na území západnej Európy.
KONANIE
(3)
Rozhodnutie sa týka opätovného prijatia rozhodnutia Komisie 98/247/ESUO z 21. januára 1998 (2). Rozhodnutie sa čiastočne zrušilo súdmi (3) z procedurálnych dôvodov. Súdy prišli k záveru, že Komisia pokutovala TKS v roku 1998 za konanie TS-AG bez toho, aby dostal možnosť namietať voči takémuto konaniu pred uložením pokuty. Takýmto spôsobom sa porušilo právo TKS na vypočutie.
(4)
Dňa 24. apríla 2006 Komisia vydala súpis námietok pre TKS s úmyslom opraviť procedurálnu chybu uvedenú súdmi.
FUNGOVANIE KARTELU
(5)
Prirážka na zliatinu je cenotvorná zložka, ktorá sa vypočítala na základe ceny zliatin a pridala sa k základnej cene za nehrdzavejúcu oceľ. Náklady na zliatiny použité výrobcami nehrdzavejúcej ocele (nikel, chróm a molybdén) tvorili veľmi veľkú časť celkových výrobných nákladov. Ceny týchto zliatin boli extrémne nestabilné.
(6)
Ceny za zliatiny a nehrdzavejúcu oceľ prudko klesli v roku 1993. Keď v septembri 1993 prudko stúpli ceny niklu, zisk výrobcov sa významne znížil. Aby došlo k náprave uvedenej situácie, výrobcovia plochých nehrdzavejúcich výrobkov sa dohodli na stretnutí s konaním 16. decembra 1993 v Madride. Následne vzniklo množstvo kontaktov medzi výrobcami v súvislosti s výpočtom a realizáciou prirážky na zliatinu.
(7)
Rozhodnutie prišlo k záveru, že TS-AG spolu s inými podnikmi upravovalo a používalo vo vzájomnej zhode referenčnú hodnotu používanú na výpočet prirážky na zliatinu. Uvedené malo za cieľ a účinok obmedzenie a narušenie hospodárskej súťaže na spoločnom trhu.
UPLATŇOVANIE ZMLUVY O ESUO
(8)
Komisia prišla k záveru, že sa majú uplatňovať hmotné pravidlá Zmluvy o ESUO na porušovanie týkajúce sa kartelov, keďže Zmluva o ESUO bola v platnosti v čase porušenia (obdobie rokov 1993 a 1994). Nevyskytli sa žiadne indikácie na uplatnenie lex mitior.
ZODPOVEDNOSŤ TKS ZA TS-AG
(9)
Rozhodnutie uplatňuje zodpovednosť TKS za konanie TS-AG vzhľadom na vyhlásenie TKS z 23. júla 1997 a vysvetľuje, že sa tým neuplatňuje postup zákonného a ekonomického nástupníctva.
(10)
Vyhlásenie z roku 1997 sa nespochybnilo v rozsudku Európskeho súdneho dvora ani by takéto vyhlásenie nebolo v rozpore so všeobecnými zásadami právnych predpisov alebo s konaním vo veci vydávania rozhodnutí Komisie.
PREMLČACIA LEHOTA
(11)
Rozhodnutím sa prišlo k záveru, že nie je stanovená žiadna premlčacia lehota. O zrušení možnosti premlčacej lehoty sa rozhodlo počas súdneho konania.
POKUTY
Základná výška pokuty
Závažnosť
(12)
Z dôvodu zaručenia nediskriminácie medzi adresátmi rozhodnutia 98/247/ESUO sa považuje porušenie za vážne (východisková výška pokuty je 4 milióny EUR).
Dĺžka trvania
(13)
Východisková výška pokuty sa zvyšuje o 10 %, ak došlo k porušovaniu počas obdobia dlhšieho, ako je 1 rok (od 16. decembra 1993 do 31. decembra 1994).
Poľahčujúce okolnosti
(14)
V súlade s rozhodnutím 98/247/ESUO sa východisková výška pokuty z dôvodu kritickej ekonomickej situácie v odvetví znižuje o 10 %.
Uplatňovanie oznámenia o zhovievavosti z roku 1996
(15)
Pri uplatňovaní oznámenia o oslobodení od pokút a znížení pokút v prípade kartelov z roku 1996 a z pohľadu rozsudku Súdu prvého stupňa (4) sa ďalej znižuje výška pokuty o 20 %, čo je dané účasťou TKS na pomoci Komisii pri zisťovaní skutkového stavu. Týmto sa výška pokuty stanovuje na 3 168 000 EUR.